Arantxa Sánchez Vicario
Aránzazu Isabel María "Arantxa" Sánchez Vicario (født 18. december 1971 i Barcelona, Spanien) er en kvindelig tennisspiller fra Spanien. Hun var en af verdens bedste kvindelige tennisspillere i 1990'erne og vandt i løbet af sin karriere 14 grand slam-titler: fire i damesingle, seks i damedouble og fire i mixed double. Hun vandt endvidere fire OL-medaljer og var fem gange en del af det spanske hold, der vandt Fed Cup. I 1994 blev kun kåret til ITF-verdensmester for kvinder.

Hun vandt 29 WTA-turneringer i single, heraf seks Tier I-titler, og 69 WTA-doubletitler, heraf to WTA Tour Championships og 16 titler på Tier I-niveau.

Sánchez Vicario var nr. 1 på WTA's verdensrangliste i damesingle i 12 uger i 1995, og hun besatte førstepladsen på doublerangliste i 111 uger i årene 1992-97, heraf en periode på 73 uger i træk fra 13. november 1995 til 6. april 1997.

Hun blev i 2007 valgt ind i International Tennis Hall of Fame.

Eksterne kilder/henvisninger 

Tennisspillere fra Spanien
Personer fra Barcelona